Aftryk er en endags udendørsrockkoncert, med professionel lyd/lys og scene hvor ca. 20 bands, der har komponeret egen musik, får lov at få afprøvet deres talent overfor et stort publikum på ca. 2500 bestående af efterskoleelever og unge fra det lokale ungdomsmusikmiljø. - Målet med Aftryk er grundlæggende, at tage unges musikalsk skabende proces alvorligt. Aftryk viste sidste år, hvor stor betydning det har, at give vækstlaget af unge musikere et mål med de mange timer i øvelokalerne, ved at tilbyde dem, muligheden for at spille i et professionelt setup. Målgruppen er det spirende musikmiljø på landets efterskoler, ligesom Rebild kommunale Ungdomsskole og Rebild Kulturskole inviterer talentfulde bands fra musikskolerne i Himmerland til at deltage, fortæller Berno Jacobsen, der er forstander på Østhimmerlands Ungdomsskole. Ideen med "Aftryk" blev udviklet i samarbejde med rockbandet Kashmir, der selv var opstået i en proces omkring deres efterskoleophold. Det var Kashmirs ønske, at fremstå som rollemodel for herigennem at fokusere på betydningen af at understøtte fødekæden i dansk musik. I år er det bandet Figurines, der danner rollemodel og afslutter festivalen. Figurines stammer netop fra det nordjyske musikmiljø.

Referat:
Under navnet "Aftryk" festival - musik med eftertryk arrangerer Østhimmerlands Ungdomsskole i samarbejde Rebild kommunale Ungdomsskole, Rebild Kulturskole og Dansk Rock Samråd "Rosa" igen i år en rockfestival med fokus på talentudvikling for ungdomsbands.